Рэальны ўплыў мясцовых беларусаў на гэтыя рашэнні быў блізкі да абсалютнага нуля. Але ўсё было пададзена якраз як воля беларусаў. Хаця на гэтым сходзе за ўваходжанне ў СССР былі вымушаныя галасаваць і прадстаўнікі іншых нацыянальнасцяў, у тым ліку і 127 палякаў. Саветызацыя адбывалася сістэматычна і па плану ва ўсіх галінах жыцця. Галоўнымі мэтамі пераўтварэнняў у сацыяльна-эканамічнай галіне была нацыяналізацыя зямлі і ўсёй эканомікі, індустрыялізацыя і калектывізацыя. Зямельная рэформа ліквідавала не толькі памешчыцкае і касцёльнае землеўладанні, але і буйныя сялянскія гаспадаркі ("кулацкія"). Спачатку іх памеры абмежавалі 10-15га. Потым у 4-5 разоў павялічылі падаткі і натуральныя зборы. У выніку пачаўся ўпадак гэтых гаспадарак. Затое бяднейшыя сяляне атрымалі зямельныя надзелы. Уводзілася савецкая сістэма вытворчасці, якая грунтавалася на прымусовай працы і нізкім узроўні аплаты. Прамысловасць падпарадкоўвалася бюракратычнаму апарату. Уводзілася жорсткая дысцыпліна працы. Спазненне, невыхад на працу караліся лагерным зняволеннем.